LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 69**

**2019. gada 27. novembrī**

Atklāta sēde, sākas plkst. 10.00, beidzas plkst. 11.30

Komisijas sēde notiek Rīgā, Jēkaba ielā 16, komisijas sēžu zālē

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Ainars Latkovskis, Mārtiņš Staķis**

**komisijas darbinieki**: vecākā konsultante Ieva Barvika, konsultantes Inese Silabriede, Daina Sunepa, Kristiāna Bumbiere, konsultants Māris Veinalds.

**uzaicinātās personas:**

* Valsts policijas priekšnieks ģenerālis **Ints Ķuzis**;
* Iekšlietu ministrijas valsts sekretārs **Dimitrijs Trofimovs**;
* Iekšlietu ministrijas parlamentārā sekretāre **Signe Bole**;
* Iekšlietu ministrijas Nozares politikas departamenta direktors **Gatis Švika**;
* Latvijas Juristu apvienības priekšsēdētājs **Rihards Bunka**.

**Sēdi vada:** komisijaspriekšsēdētājs J.Rancāns

**Protokolē:** K.Bumbiere

Darba kārtība:

1. Valsts policijas darba organizācijas, struktūras izmaiņas un pilnveidošana atbilstoši mūsdienu izaicinājumiem un finansējums funkciju īstenošanai;
2. Dažādi.

**Izskatāmie dokumenti:**

Valsts policijas 2019. gada 25. novembra vēstule nr. 20/610464.

**J.Rancāns** atklāj sēdi, informē par darba kārtību un sēdē skatāmajiem jautājumiem.

1. **Valsts policijas darba organizācijas, struktūras izmaiņas un pilnveidošana atbilstoši mūsdienu izaicinājumiem un finansējums funkciju īstenošanai**

**J.Rancāns** dod vārdu Valsts policijas priekšniekam I.Ķuzim.

**I.Ķuzis** raksturo situāciju, iezīmē, kas mainījies, kopš pēdējās reizes, kad komisija skatīja šo tēmu. Pats būtiskākais – ir pabeigts pirmais posms SRAP1 (Eiropas Komisijas Strukturālo reformu atbalsta programmas) projektam. Notikusi Valsts policijas struktūras izpēte, novērojumu un ieteikumu iesniegšana. Iezīmē, ka otrajā daļā pieskarsies finansējumam par policijas nākamā gada budžetu.

I.Ķuzis iepazīstina ar “universālā policista” konceptu. Arī darba grupas rezultāts liecina – šodien Eiropā dominē ideja, ka policistam jābūt pēc iespējas mobilākam, universālākam. Darba organizācijas modelis nosaka, ka sadalītās funkcijas – kas ir patruļpolicijai, iecirkņa policijai, kriminālpolicijai – ir jāveido vienā veselā un, policistam izbraucot uz notikuma vietu, jāsaprot pirmatnējās izmeklēšanas darbības, pirmā procesa uzsākšana, lietisko pierādījumu atrašana un ievākšana un tālāka nodošana izmeklētājam. Tas ir gala mērķis, ko grib panākt.

Darba grupas starpziņojumā iezīmēts tas, ka saistībā ar šīm izmaiņām būtībā veic decentralizāciju no reģionu funkcijām uz iecirkni, iecirknis kļūst par centrālo figūru policijas darbībā, tālāk, ja ir piekritība kādai sarežģītākai lietai, aiziet uz reģionu vai uz Valsts policijas centrālo aparātu. Šobrīd darba grupa strādā pie procesa apraksta – katrs process ir jāsaprot, lai izvairītos no dublēšanās, nepieciešams precīzs, skaidrs procesa apraksts – ar ko katra darbība sākas un beidzas. Nākotnē skatoties uz “universālā policista” lomu – jebkurš policists, kas izgājis apmācību Policijas koledžā, šī procesa ietvaros būs gatavs darboties ar šo lietu. Lietu kārtošanā iet soli pa solim, mērķis – 2021. gads. Jau ar nākamo gadu uzsāks pēdējo posmu, kur ar 2020. gada 1. oktobri grib redzēt Valsts policijas struktūru, kāda tā varētu izskatīties.

Kas attiecas uz Analītiskā ziņojuma galvenajiem secinājumiem, nākamais termiņš ir 13. decembris, kad Valsts policijai jāiesniedz Iekšlietu ministrijai rekomendācijas, kuras ņem līdzi no Ekspertu ziņojuma – kuras policija ieviesīs. Ekspertu ziņojums satur rekomendācijas – kā vajadzētu rīkoties un organizēt darbu Valsts policijā un pie tā šobrīd tiek strādāts. Pirmais jautājums ir par to, ka Valsts policija sastāv ne tikai no iecirkņiem, bet arī centrālā aparāta. Tas, ko iezīmēja eksperti – ka Valsts policijas priekšniekam ir 18 padotībā esošie cilvēki. Tādēļ pirmais atzinums ir, ka Valsts policijas priekšniekam tiešās pakļautības jautājumu ir pārāk daudz, pārāk sarežģīti. Otrs jautājums ir par sadrumstaloto stratēģiju – ir Valsts policijas, Kārtības policijas, Kriminālpolicijas stratēģijas. Tomēr akcentam jābūt vienam, tādēļ Valsts policijā plānots veidot vienu Stratēģiskās attīstības dienestu. Tas būs trīs blokos – stratēģiskā plānošana, atbalsts, izmeklēšana. Šāds darba organizācijas modelis ir Ziemeļvalstīs, kur pēc šiem principiem padotībā iet uz leju reģions un tad iecirknis. Valsts policija paliek kā stratēģiskais un starptautiskais. Daudz funkcijas tiks dotas uz leju, tādā veidā samazinot Valsts policijas centrālo aparātu.

I.Ķuzis informē, ka eksperti norādījuši – Valsts policija veic diezgan daudz tai neraksturīgo funkciju. Viens, kur grib lūgt komisijas atbalstu – saistībā ar speciālo objektu apsardzes pārvaldi, kas sargā virkni objektu – šeit Valsts policija nodarbojas ar komercdarbību pēc funkciju būtības, veic apsardzes funkcijas. Iezīmē piemērus objektiem. Eksperti arī norāda, ka šajā ziņā policisti neizmanto to, ko māca koledžā, jo tie veic apsardzes pienākumus. Min piemēru, ka, ja no 6 objektiem atsakās, iegūst 70 policistus, kuri var pildīt savus pienākumus ielās un veikt savas tiešās funkcijas.

**E.Šnore** vaicā par to, kas nosaka objektu apsargāšanu.

**I.Ķuzis** skaidro, ka to nosaka Ministru kabineta noteikumi. Min piemērus par objektu apsargāšanu un norāda, ka policisti var objektus pārbaudīt, taču jautājums, vai tiem jāatrodas tajos pastāvīgi. Resursi, kādi ir Valsts policijas rīcībā, ir jāizmanto efektīvi un mērķtiecīgi. Policistu koledžā apmāca, tomēr viņš neizmanto savas zināšanas. Tāpat eksperti norāda, ka milzīgs darba apjoms tiek pievērsts publisko pasākumu nodrošināšanai. Igaunijā, piemēram, ir 2 pasākumi, ko nodrošina Valsts policija. Min piemēru par to, ka šodien policijai vienīgajai ir tiesības regulēt satiksmi. Ir gatavi deleģēt funkciju, ja tas ir nepieciešams. Iezīmē piemēru par resursiem – Rīgā notiek velomaratons, katrā krustojumā ir jāliek policists, kas tur stāv. Bet tajā pašā laikā viņa klātbūtne būtiskāka būtu kādā notikuma vietā vai prevencijas pasākumā.

**A.Latkovskis** ierosina, lai Valsts policijas pārstāvji nes grozījumus komisijai.

**I.Ķuzis** atbild, ka tas notiks. Norāda piemēru, ka kaimiņvalstis ļoti veiksmīgi izmanto tādu instrumentu, kā ārštata policijas palīgs.

Informē par pārmaiņām ceļu satiksmes negadījumu noformēšanā. Eksperti ir pārsteigti, ka Valsts policija veic milzīgu apjomu šajā jomā, šobrīd ir izveidojusies par “pastkastīti” saskaņoto protokolu nogādāšanai notikumu vietā un mācīšanai, kā tos aizpildīt. Lai gan policistam, iespējams, būtu jāatrodas kaut kur citur, nākas veikt šādus uzdevumus.

*Diskutē I.Ķuzis, J.Rancāns, A.Latkovskis.*

**I.Ķuzis** turpina, norādot, ka svarīgs ir novērtējums no malas – izvērtēt uzdevumus un funkcijas. Min piemērus arī par konvoja funkcijām, ko šodien dara policija – nodrošina konvojēšanu uz cietumiem, tiesas zālēm un sadarbību šajā jautājumā.

*Diskutē J.Rancāns, A.Latkovskis, I.Ķuzis.*

**J.Rancāns** dod vārdu Iekšlietu ministrijas valsts sekretāram.

**D.Trofimovs** norāda, ka jebkura pārmaiņa prasa labu līderību, īpaši krīzes apstākļos. Ķuža kungs ir īstajā brīdī, kad Strukturālās reformas atbalsta programma ir beigusies ar savām rekomendācijām un priekšā ir sarežģītākais – rekomendāciju ieviešana. D.Trofimovs iezīmē Igaunijas veiktās reformas piemēru, kas tika veikta 2010. gadā, tā tika balstīta uz diviem faktoriem – policija kalpo tautai, un jebkuras pārmaiņas vērts veikt, ja no tām ieguvēji ir darbinieki un sabiedrība.

Arī Strukturālās reformas atbalsta programmas rekomendācijas balstītas uz šīm pamatlietām – efektivitāte, kredibilitāte – uzticēšanās sabiedrībai, līderība. Līderība - ja runājam par to, ka daudz kas atkarīgs no policijas dažādu līmeņu vadītāju darba organizācijas un spējas vadīt cilvēkus.

Norāda, ka tiek strādāts un tiks turpināts strādāt pie tā, lai policija ir daļa no kā plašāka. Ģenerālprokuratūras nostāja izmeklēšanas sadaļā ir ārkārtīgi būtiska gan veicot uzraudzību, gan sniedzot atbalstu policijai, jo resurss ir ierobežots.

Tajā pašā laikā runājam par to, ka rekomendācijās ir virkne piedāvājumu, kuri ir vērsti uz kvalitātes stiprināšanu – ir plāns lūkoties uz struktūras veidošanu, kas būs tikai priekšā, bet darīt to no apakšas – tā ir viena no rekomendācijām. Veidot struktūru, izejot no pakalpojuma apraksta, no tā, kas notiek uz zemes, veidojot struktūru uz augšu. Tādā veidā ir skaidrs redzējums, kādā veidā var optimizēt vadītāju slāni, un līdzekļi tiek novirzīti pašiem policistiem.

Iezīmē, ka 2020. gada 1. janvāris bija tas termiņš, kad policiju sagaidītu viena no būtiskākajām reformām, kas pēdējā laikā ir paveikta un tā ir nepieciešama, tomēr reforma ir laba, kad tā ir labi sagatavota. Šobrīd valdībā atbalstīts priekšlikums, kuru, cerams, Saeima atbalstīs, par pusgada termiņa pagarinājumu – lai policiju varētu nodrošināt ar tiem rīkiem, kas ir nepieciešami, balstoties uz tiesību aktos noteikto.

Norāda, ka divas dienas atpakaļ – pirmdien – tika atvērta Eiropas Ekonomiskās zonas programma, kur Lihtenšteina, Islande, Norvēģija sniegs Latvijas valstij atbalstu 70,6 miljonu eiro apmērā – tas ir kopā ar līdzfinansējumu. Šis finansējums nodrošinās, ka policijas Ekonomisko noziegumu apkarošanas pārvaldes un Kriminālistikas pārvaldes infrastruktūra tiks sakārtota. Gandrīz miljons tiks investēts Ekonomisko noziegumu apkarošanas zināšanu pilnveidē. Sadarbības partneris ir OECD, apmācībā tiks iesaistītas dažādas struktūrvienības.

Valsts policijas priekšnieks ir sniedzis vēsturē pirmo NKIM (Nacionālās krimninālizlūkošanas modelis) ziņojumu. Par to tika daudz iepriekš runāts, ziņojums tika sniegts vasarā. Kontekstā ar investīcijām, kas tiks veiktas ar Konfiskācijas fonda līdzekļiem, uzlabojot gan NKIM statistikas uzlabošanu, gan kopumā noziedzības uzskaiti, tas dos būtisku uzlabojumu operatīvajā darbā un izmeklēšanā.

**J.Rancāns** dod vārdu Iekšlietu ministrijas parlamentārajai sekretārei.

**S.Bole** papildinot norāda, ka vēlas pateikties Valsts policijai, jo ministra birojs redz, ka Valsts policija ir gatava pārvērtībām. Sabiedrība būs apmierināta ar policijas darbu arvien vairāk.

**J.Rancāns** dod vārdu Iekšlietu ministrijas Nozares politikas departamenta direktoram Gatim Švikam.

**G.Šviks** informē, kaIekšlietu ministrijā ir uzsākušijaunu pieeju, strādājot pie nākamā posma – Iekšlietu ministrijas darbības stratēģijas, kur lieti noder I.Ķuža pieminētais projekts. Projekta ietvaros tika izstrādāti kritēriji darba vērtēšanai policijā. Šie kritēriji labi kalpo par pamatu darbam pie jaunās stratēģijas.

**J.Rancāns** vaicā I.Ķuzim par policijas budžetu.

**I.Ķuzis** iezīmē, ka akcents tiek likts uz to, ka, pateicoties Iekšlietu ministra aktivitātēm un budžeta pieprasījumam, ir saņēmuši finansējumu 3 virzienos – pirmais galvenais – izmeklēšanas kvalitāte. Ir apkopojuši 12 ar izmeklēšanas darbu saistītu amata grupu, kas faktiski izmeklē jau sākotnēji nopietnas lietas, šiem darbiniekiem atalgojums būtiski pieaugs. Turas pie šī principa, tas tika iekļauts atlīdzības likumā. Kopumā summa ir nedaudz vairāk kā 6 miljoni eiro, ko policija ir dabūjusi klāt. Otrais bloks – jau pirms vairākiem gadiem Korupcijas novēršanas un apkarošana birojs ir iezīmējis līkni – kas ir atalgojums zem korupcijas riska. No finansējuma, kas tika prasīts, šeit piešķirta viena trešā daļa – miljons trīs simts eiro. Tāpat piešķirts finansējums jaunajai formai, kas jau drīzumā policistiem būs.

**A.Latkovskis** vaicā, vai tās būs arī ziemas formas.

**I. Ķuzis** atbild, ka jā, ir viss komplekts. Šobrīd strādā pie parādes formas. Saistībā ar formu visi standarti ir izieti, tā ir apstiprināta, ir iziets process par nēsāšanu dažādos apstākļos. 3-4 gadu laikā plānots visiem policistiem nodrošināt formas. Par automašīnu trafarējumu norāda, ka sākot ar 2020.-2021. gadu būs jaunas automašīnas, kas būs ar jauno trafarējumu.

**J.Rancāns** vaicā Latvijas Juristu apvienības priekšsēdētājam Rihardam Bunkam, kā viņš vērtē pārmaiņas.

**R.Bunka** atbild, ka sociālais dialogs ar sabiedrību ministrijā notiek pietiekamā līmenī. 2. oktobrī Juristu biedrības pārstāvju delegācija tikās ar Valsts policijas pārstāvjiem, tika pārrunātas dažādas lietas. Daudzām lietām, ko priekšnieks ir izstāstījis, ir sekundārie cēloņi, kāpēc tās būtu darāmas. Jāatceras, ka ir doktrīnas līmenis, stratēģijas, taktikas un operatīvais. Igauņi doktrīnas līmenī apvienojuši 3 iestādes, mums tas nestāv priekšā. Doktrīnas līmenī Juristu apvienības biedri saredz to, ka policijai būtu jāizdara grozījumi – interneta policija, vai kā tā nākotnē sauktos, izies ārpus Ekonomikas policijas un eksistēs ārpus kā pastāvīga darbības struktūra, bet tas ir valsts pārvaldes jautājums. Ļoti daudzi notikumi norisinās, izmantojot tehniskos, sakaru līdzekļus.

Bunka iezīmē trūkumu, kas ministrijai ir zināms – pārejot uz universālo darbinieku, samazinās darbs ar avotiem, kas ir operatīvās darbības pasākums, personāla skaits, kas to darīs, būs mazāks. Efektīva cīņa notiks ar nelatentiem notikumiem. Jo latentāks ir notikums, jo mazākas iespējas darbiniekiem būs par to uzzināt, jo nebūs pienākums to darīt. Mēģināt uzzināt, vai kaut kas tiek plānots, ko plāno likumam nepaklausīgie – tas kapacitātes ziņā mazināsies.

**I.Ķuzis** papildina par normatīvo regulējumu policijai, min piemēru, ka Igaunijā policijai ir atsevišķs normatīvais regulējums.

**J.Rancāns** aicina deputātus pāriet pie jautājumiem.

**A.Latkovskis** vaicā par situāciju Rīgas Centrāltirgū.

**I.Ķuzis** komentē, ka Latvija ir tiesību precedentu valsts. Iepriekš bija vienā līmenī alkohols un cigaretes, min piemēru ar Preiļu gadījumu. Attiecībā uz alkoholu tika veiktas izmaiņas, cigaretes palika, bet pastāvēja regulējums, ka administratīvā atkārtotība veido nozieguma sastāvu. 2013. gadā jēdziens “atkārtotība” no Krimināllikuma tika izņemts. Administratīvais pārkāpums ne pie kāda skaitļa neveido kriminālu. Var būt 100 protokoli. Otra puse ir apjoms – šodien, lai iestātos krimināls par cigaretēm, nepieciešami 50 tūkstoši cigarešu vienlaikus.

*Diskutē A.Latkovskis, J.Rancāns, I.Klementjevs, I.Ķuzis.*

**I.Ķuzis** turpina – klasiski, cigaretes tiek turētas nelielos daudzumos, lai neveidotu kriminālu pārkāpumu. Atkārtotības nav. Ar Iekšlietu ministriju jau vairākkārt ir iniciējuši izmaiņas. 2013. gadā spēja atrast kompromisu par narkotikām. Ir griezušies ar izmaiņām par daudzumu, par sodiem. Soda mērķis – atturēt personu no likuma pārkāpuma. Soda mērķis nav imitēt darbību.

I.Ķuzis norāda, ka Administratīvās atbildības likumā arī var iekļaut dažādus soda veidus. Var samazināt apjomu. Otrs jautājums – Rīgas Dome. Stāsts par to, kam pieder Centrāltirgus, ko nozīmē iznomāt. Vairākkārt griezušies pie Rīgas Domes, kas norāda – tas nav mūsu. Tas ir komercuzņēmums. Ir platforma nelikumīgām darbībām.

**A.Latkovskis** jautā Iekšlietu ministrijai – kādu ceļu ir gājuši, ko ir darījuši? Ierosina, lai ministrija sūta komisijai.

**J.Rancāns** piekrīt, norāda, lai sūta komisijai.

**A.Latkovskis** piebilst, ka, ja skaidri zināms, kas jādara, darām.

**D.Trofimovs** komentē, ka iekšlietu ministrs un tieslietu ministrs ir vienojušies, ka piektdien tiekas valsts sekretāri, policijas priekšnieks un runā par risinājumu. Šobrīd šķiet, ka risinājumam būtu jābūt saistītam ar iespēju saukt personu pie kriminālatbildības. Bet tā būs diskusija. Šo jautājumu pēdējo reizi iniciēja šā gada maijā, vēršot uzmanību, ka naudas sodi nav efektīvi, jāievieš piespiedu darbi – tas neguva atbalstu, jo tam nepieciešami resursi.

Pirms šā gada maija runāja konsekventi soda politikas liberalizācijas laikā par to, ka atsacīšanās no atkārtotības, lai arī ir nepieciešama lieta, taču tam būs blaknes. Par to runājuši Krimināllikuma pastāvīgajā darba grupā. Piektdienas sanāksmē saliks potenciālos priekšlikumus kopā, jābūt rezultātam.

**R. Bunka** piebilst – kad vajag, atkārtotību var ieviest, to var nomaskēt zem citām tiesību normām, kā tas ir narkotiku lietošanas gadījumā. Valstij jāsaprot, kas ir vajadzīgs. Norāda, ka attiecībā uz to, ka jāatsakās no sodiem – pirms 10 gadiem tika pieņemta Kriminālsodu politikas koncepcija, ka par kriminālpārkāpumiem brīvības atņemšanas nebūs. Saeimas deputāti un sabiedrība saka, ka vajag. Termiņš samazinājās līdz īsam laikam. Vajadzības gadījumā ir jāpārskata koncepcija, jāierosina ministrijai, lai nebūtu šīs blaknes.

**R.Bergmanis** pateicas Valsts policijai un uzaicinātajiem ekspertiem par informāciju. Vaicā par amatpersonu skaitu – līdz š.g. 31. oktobrim atvaļinājušās 446 un pieņemtas darbā 239 amatpersonas, tai skaitā no būtiskām darbības jomām, arī operatīvas vadības. Iezīmē situāciju ar operatīvo darbinieku trūkumu, viens no iemesliem – finansējums. Norāda, ka operatīvos darbiniekus nevar tik ātri aizvietot un jautā, kas vēl bez finansējuma darbiniekiem liek pieņemt šādus lēmumus.

**I.Ķuzis** skaidro, ka operatīvā vadība ir jānodala no operatīvā darbinieka. Operatīvā vadība – dežūrdaļa, kas reaģē, operatīvais darbinieks – kas atbilstoši Operatīvās darbības likumam veic pasākumus. Šeit ir runa par operatīvo vadību. Par to runāja jau pagājušajā gadā. Jautājums šeit ir par policijas iekšējo apņemšanos un pāriešanu uz 12 stundu darba laiku, tas ir viens no šiem iemesliem. Cilvēki savu dzīvi sakārto atbilstoši savām interesēm, 12 stundu darba laiku, ko būtu mērķtiecīgi jāstrādā, jāpavada policijā, nespēj sabalansēt. Prom iet darbinieki, kam ir kaut kāda sociālā garantija. Mēģina katru darbinieku, kas iet prom un kas stājas darbā anketēt. Divi pamat iemesli – atalgojums un darba apstākļi. Min Igaunijas piemēru, kas kategoriski pateikuši, ka policijas darbs nav strādāt ar dzērājiem. Policists, kas strādā uz ielas saskaras, ar alkoholiķiem, narkomāniem. Apstākļi ir tādi, tādēļ ir jautājums, cik šie jaunie cilvēki ir gatavi šādi strādāt. Redzam, ka šodien ir izzudusi ideja – policija, kā aicinājums. Policija ir darba vieta. Jautājums par izvērtēšanu – iet uz to, lai optimizētu procesus un padarītu tos efektīvākus, ātrākus. Lai paaugstinātu algu policistiem, nepietiek ar 6 miljoniem. **R.Bergmanis** uzdod nākamo jautājumu par budžetu, ko Valsts policija pieprasīja, arī vidējā termiņā. Norāda, ka arī policisti noteikti redz, ka summa nebūs pietiekoša. Redzot, ka finansējums nebūs pietiekams sistēmai kopumā, jautā, vai reforma dos gaidīto rezultātu.

**I.Ķuzis** atbild, ka būtiskais projektā ir tas, ka tiek veidots procesa apraksts. Ideja – tiek izveidota policija ar attiecīgām funkcijām, finansējumiem, resursiem. Tiek novilkta robeža – policistu skaits un funkcijas. Turpmākiem lēmumiem jāiet kontekstā ar budžetu, nevis uz iekšējiem resursiem. Iezīmē piemēru ar jaunā Administratīvo pārkāpuma likuma piekritībām un to dalīšanu.

**R.Bergmanis** iezīmē, ka joprojām netiek finansēti tehnoloģiskie risinājumi.

**I.Ķuzis** atbild, ka jebkurai darbībai jābūt kompensējošiem mehānismiem – informācijas tehnoloģijas ir šie risinājumi. Min piemēru ar Administratīvās atbildības likumu – likums pēc būtības ir labs, bet šī dekodifikācija – sanāk, ka inspektoram jāstrādā ar 20 likumiem, katrai nozarei savs. Planšetes nav, policists aptur auto, šoferis ir dzērumā, nav gaismas, nav tehniskās apskates – par katru ir administratīvais protokols ar roku jāsastāda. Tāpēc norāda – vajag platformu, kur policists ieiet, viņam ir planšete, aizpilda lauciņus, nevis raksta ar roku. Valsts policija nav pret likumu, ir pret procesu, kas netiek digitalizēts.

**I.Klementjevs** pateicas par prezentāciju un piekrīt, ka policijai vajag mainīties, kā I.Ķuzis minēja, piekrīt arī par digitalizāciju, planšetēm. Min piemērus par satiksmi ielās un haosu, minot, ka policisti ielās ir nepieciešami. Cilvēki neievēro zīmes, noteikumus. Ja pierod, ka tur kāds policists varētu stāvēt, uz turieni nebrauc. Ja zina, ka nestāvēs – noteikumus neievēro. Jautā arī par Centrāltirgu – tūkstoši vai miljoni iet garām valsts budžetam. Ja cigaretēm marķējums no Baltkrievijas, tātad kaut kādā veidā tātad ieved. Varbūt vajag visu Centrāltirgu pārbaudīt no A līdz Z.

Par jauno koncepciju norāda, ka tā paredz jaunu domāšanu. Atgādina par policijas akadēmijas likvidēšanu – ir policistu izglītībā trūkums. Jautā, kas strādās ar jauno koncepciju – cilvēki, kas strādājuši iepriekš, varbūt negribēs strādāt pēc jauniem principiem.

**I.Ķuzis** atbild, ka policija bija, ir un būs. Policisti nāk, policisti tiek apmācīti, bet aiziet vairāk projām, nekā spēj “saražot”. Jautājums par to, ka netiek radīti apstākļi policijā uzkavēties. Tas ir tas svarīgākais. Ir jāmaksā policistam, ir jāsaņem tāds atalgojums, kādu viņš ir pelnījis. Tā ir arī pirmā lieta, ko kaimiņi norāda – jāpalielina atalgojums. Tie ir darba apstākļi, arī tehnoloģiju jautājums – par planšetēm. Tas viss veido vidi, kurā strādā, jo vairāk tā būs sakārtota, jo labāk būs. Tāpēc ir šis procesa apraksts, kurā jāzina, kas ir jādara.

I.Ķuzis turpina ar I.Klementjeva jautājuma sākumu par policijas klātbūtni. Viens no jaunās koncepcijas mērķiem ir stundas, kurās ir vajadzīgs vairāk policistu. Domāšanas maiņa – elastīgi mainīt darba grafikus, atkarībā pēc tā, kad ir lielāka nepieciešamība. Kas nepatīk policistiem – kā sabalansēt savu dzīvi, citus darbus. Tāpēc atkal nonākam pie finansēm – ir jāmaksā policistam, lai mēs no viņa kaut ko prasītu.

**I.Klementjevs** atgriežas pie jautājuma par Policijas akadēmiju.

**I.Ķuzis** norāda, ka tas bija politisks lēmums un tika pieņemts nestandarta situācijā. Tāpēc šobrīd Policijas koledža ir tā iestāde, kas nodrošina policijā nonākušos, neviens cilvēks uz policiju nenāk no ielas. Šobrīd izstrādājuši jaunu otrā līmeņa programmu – Rīgas Stradiņa universitāte ir uzvarējusi iepirkumā. Programma ir izveidota labāka, nekā bija Policijas akadēmijā. Tālāk ir jautājums par pasniedzēju piesaisti, finansējumu. Subjektīvi – šī filiāle, atzars, tā ir platforma, uz kuras var izveidoties Policijas akadēmija. Pēctecība ir pazaudēta, bet jādomā, kā iet uz priekšu.

**J.Rancāns** jautā par iecirkņu pieejamību. Par gadījumu Ogrē, kad cilvēks zvana pie policijas iecirkņa durvīm un tur neviena nav. Jautā, kā tas tiek risināts.

**I.Ķuzis** atbild, ka policija lēnām pāriet uz to, vai policists ir vajadzīgs dežūrdaļā, lai sēdētu un gaidītu notikumu. Policistam jāatrodas uz ielas, dežurants negaida izsaukumu, viņš patrulē. Stāsts šajā gadījumā bija par to, ka darbinieks tur nebija, ne jau kāds iecirknī gulēja. Par šo lietu tika veikta dienesta pārbaude, notika iekšējo procesu sakārtošana. Galvenie uzdevumi – reaģēšana uz notikumu pēc iespējas ātrāk.

**J.Rancāns** norāda, ka Ogre pēc iedzīvotāju skaita nav maza. Vaicā, vai tur nevajadzētu pastāvīgu iecirkni, kur pieejama policija, kur cilvēkiem griezties.

*Diskutē I.Ķuzis un J.Rancāns par policijas pieejamību.*

**J.Rancāns** uzskata, ka vajadzētu pastāvīgu dežūrdaļu, kur cilvēks var patverties no vajājošiem noziedzniekiem. Uzdod nākamo jautājumu par 12 stundu darba dienu, norāda, ka šobrīd arvien vairāk tiek saprasts, ka šī politika ir izgāzusies Tas ir būtisks iemesls, kādēļ darbinieki pamet policiju. Iekšlietu arodbiedrības aptauja, kur aptaujāti Ieslodzījumu vietu pārvaldes darbinieki, iezīmē problēmas, kas tur ir nosauktas. Jautā, vai to nevajadzētu pārskatīt un atgriezties pie 24 stundām.

**I.Ķuzis** norāda, ka 24 stundas fiziska persona nevar nostrādāt – cilvēkam ir jāatpūšas.

*Diskutē J.Rancāns, I.Ķuzis, A.Latkovskis, I.Klementjevs par darba laika garumu un pastāvošo kārtību.*

**R.Bunkus** iezīmē, ka katrā no dienestiem var pastāvēt visi 3 darba režīmi – 8, 12 un 24 stundu, atkarībā no tā, kas ir jādara. Kaut kādā periodā 24 stundas attaisnojas. Ir citi, kur jāanalizē informācija un pēc 5 stundām jau “galva kūp”. Atbilde – darba organizācijas jautājums no valsts pārvaldes viedokļa.

**I.Ķuzis** iezīmē piemērus par 24 stundu dežūrām.

**D. Trofimovs** papildina, informējot, ka iepriekšējais lēmums nebija voluntārs. Par dažādajiem darba režīmiem – viss balstīts uz darba drošību, veselību. Tās ir dažādas lietas – personāla pieejamība un rūpes par darbinieku interesēm. Lai nodrošinātu, piemēram, Valsts ugunsdzēsības un glābšanas dienesta pieejamību, 24 stundas ir, jo cilvēku skaits, kas savieno darbus – tas veidojies vēsturiski. Policija ir spējusi pārorientēties. Norāda, ka atgriešanās pie 24 stundām būtu nepareizs risinājums pret darbiniekiem, pret to, par ko valsts ir atbildīga. Tas var būt ērts risinājums īstermiņā, lai nodrošinātu personāla pieejamību. Ir iespēja noteikt izņēmumus, tiem jābūt pamatotiem. Specvienība, operatīvā vadība ir viens no izņēmumiem. Ņemot vērā to, kā ir Igaunijā, Vācijā, Somijā, kas pētīts projekta ietvaros – tas ir 8 stundu darbs. Piemēram, igauņiem, darbs Tallinā – minimālā atlīdzība policistam ir 1530 eiro, Narvā – 1580 eiro, minimālā. 1295 eiro minimālā atlīdzība darbiniekiem kopumā. Jautājums, ko darām, lai tas būtu arī mums. Par prioritātēm – kas ir prioritātes – reaģēšana, vai redzamība. Igauņiem – reaģēšana. Lai kā būtu ar resursu, jāspēj noreaģēt. Reaģēšana ir prioritāte, tāpēc ir šīs 12 stundas.

J.Rancāns pateicas klātesošajiem un norāda, ka šis jautājums ir izskatīts.

*Deputāti diskutē.*

**2. Dažādi**

**J.Rancāns** informē, ka likumprojekts “Grozījumi  izklaides un svētku pasākumu drošības likumā” tiks nodots Cilvēktiesību un sabiedrisko lietu komisijai, bet tas skar drošības sfēru.

**A.Latkovskis** ierosina Saeimas sēdē ierosināt kā līdzatbildīgajai komisijai nodot Aizsardzības, iekšlietu un korupcijas novēršanas komisijai.

**J.Rancāns** īsi iezīmē likumprojekta sasaisti ar drošības jautājumiem.

*Deputāti diskutē.*

**LĒMUMS**

* Lūgt Saeimas Prezidiju nodot likumprojektu “Grozījumi izklaides un svētku pasākumu drošības likumā” Aizsardzības, iekšlietu un korupcijas novēršanas komisijai kā līdzatbildīgajai komisijai.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja K.Bumbiere